Maisto ir kitų gaminių pavadinimų rašymas (1-a pamokėlė)

Gaminį iš kitų tos rūšies gaminių išskiriantys pavadinimai (perkeltine reikšme vartojamas žodis ar žodžių junginys arba sąlyginės reikšmės apibūdinamieji žodžiai) laikomi simboliniais ir rašomi su kabutėmis iš didžiosios raidės, pvz.:

„Danutės“ pyragas, „Agotos“ plikyta duona, „Palangos“ duona, „Biovelos“ dešrelės,  „Žemaitijos“ šaltibarščių kefyras; „Auksinis“ fermentinis sūris, „Naminė“ grietinė, „Smetoniškas“ sviestas, „Pjautinis“ batonas, „Jubiliejinis“ tortas; bandelė „Žievelė“, majonezas „Vilnius“, sviestas „Saulutė“, muilas su alyvuogių aliejumi „Smilė“, šampūnas su dilgėlėmis „Margarita“, popierinės nosinaitės „Grite“, rudas batų tepalas „Liuks“, grindų ploviklis „Ringuva“, vamzdžių valiklis „Kurmis“, sofa „Ramunė“, šaldytuvas „Snaigė“, fotelis „Neris“, valgomasis stalas „Vilnis“, kėdė „Arfa“.
Simboliniai gaminių pavadinimai, išreikšti daiktavardžio (įvardžio) kilmininku ar būdvardžiu, turi būti rašomi prieš pažymimąjį žodį (gaminio bendrinį pavadinimą), pvz.: „Dvaro“ pienas (ne pienas „Dvaro“), „Močiutės“ duona (ne duona „Močiutės“); „Juodasis“ kumpis (ne kumpis „Juodasis“), „Mūsų“ kefyras.

Simboliniai gaminių pavadinimai, išreikšti daiktavardžio vardininku, rišliame tekste gali būti pavartoti ir kilmininko forma, pvz.: majonezas „Vilnius“ ir „Vilniaus“ majonezas; šokoladas „Karūna“ ir „Karūnos“ šokoladas; sūris „Germantas“ ir „Germanto“ sūris; sviestas „Saulutė“ ir „Saulutės“ sviestas.

Kai kurie bendriniai gaminių pavadinimai, pvz.: jogurtinis tortas, gali virsti tikriniais, jeigu gamintojas juos vartoja kaip gaminį išskiriančius iš kitų tos pačios rūšies pavadinimų, plg. tortas „Sniegelis“ ir „Jogurtinis“ tortas. Kai gaminys turi kitą jį išskiriantį pavadinimą, tie patys žodžiai vartojami kaip rūšiniai, pvz., jogurtinis tortas „Sniegelis“. 

